./data/phi0914/phi00131/phi0914.phi00131.perseus-lat1.xml
Titus Livius (Livy)
ibi dies aliquot       oppugnanda urbe nequiquam absumpti, et, quia vix operae pretium erat,       abscessere   ad Prasias—continentis Atticae is       locus est—Issaeorum viginti lembi classi Romanorum adiuncti sunt  ii missi  ad populandos Carystiorum agros; cetera classis Geraestum, nobilem       Euboeae portum, dum ab Carysto Issaei redirent, tenuit   inde omnes velis in altum datis mari medio praeter       Scyrum insulam Icum pervenere  ibi paucos dies saeviente Borea retenti, ubi       prima tranquillitas data est,  Sciathum       traiecere, vastatam urbem direptamque nuper a Philippo   per agros palati milites frumentum et si qua alia       usui esse ad vescendum poterant ad naves rettulere; praedae nec erat quicquam,       nec meruerant Graeci, cur diriperentur   inde       Cassandream petentes primo ad Mendaeum, maritimum civitatis eius vicum, tenuere        inde cum superato promunturio ad ipsa moenia urbis circumagere classem vellent,       saeva coorta tempestate prope obruti fluctibus, dispersi, magna ex parte amissis       armamentis in terram effugerunt   omen quoque ea maritima tempestas ad       rem terra gerendam fuit  nam conlectis in unum navibus expositisque copiis       adgressi urbem, cum multis vulneribus repulsi—et erat validum ibi regium  praesidium—irrito incepto regressi ad Canastraeum Pallenes traiecere        inde superato Toronae promunturio navigantes Acanthum petiere   ibi primo ager vastatus, deinde ipsa urbs vi capta       ac direpta  nec ultra progressi—iam enim et graves praeda naves habebant—retro,       unde venerant, Sciathum et ab Sciatho Euboeam repetunt   ibi relicta classe decem navibus expeditis       sinum Maliacum intravere ad colloquendum cum Aetolis de ratione gerendi belli             Pyrrhias Aetolus princeps legationis eius       fuit, quae ad communicanda consilia Heracleam cum rege et cum Romano legato       venit   petitum ex foedere ab Attalo est, ut       mille milites praestaret; tantum enim numerum bellum gerentibus adversus       Philippum debebat   id negatum Aetolis, quod illi quoque       gravati prius essent ad populandam Macedoniam exire, quo tempore, Philippo circa       Pergamum urente sacra profanaque, abstrahere  eum inde respectu rerum suarum potuissent   ita Aetoli cum spe magis, Romanis omnia pollicentibus, quam cum       auxilio dimissi; Apustius cum Attalo ad classem redit